— Дала дика даь, дика лай ба пайхамара хоастабаь нах, уж ба, пайхамара хоастабарах тарра, Элча ше волча заман чухьа хиннараши Элчан заман тIехьа хиннараши, царна тIехьа хиннараши – кхо тоаба. Иштта уж а царна тIехьа хьабаьхка Iаламнах, Даьла авлияаш а мархий бутт хьатIакхача ах шу дисача хана кийчлора, йоах, мархийна духьалбаха. ХIай веза Даьла, цу мархий беттага дIакхача низ балахь тхона, из кхаба аьттув баккхалахь тха, яхаш, Даьлага кхайкаш хиннаб уж. Шоаш дийна а болаш из марха хьатIакхачарга цар сатувсаш хиннад, цунгахьа болча пайдах, маьлагахьа, къахетамгахьа дакъабахардухьа цунга сатувсаш. Мархийга кийчваларах цхьа дакъа да-кх цунга сатувссар.